คลังเผยยอดหนี้สาธารณะสิ้น ก.พ.58 อยู่ที่ 46.83% ของ GDP
คลังเผยยอดหนี้สาธารณะสิ้น ก.พ.58 อยู่ที่ 46.83% ของ GDP
20 เม.ย. 2558

นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ(สบน.) ในฐานะโฆษก สบน.เปิดเผยว่า ยอดหนี้สาธารณะคงค้าง ณ 28 ก.พ.58 มีจำนวนทั้งสิ้น 5,720,425.58 ล้านบาท หรือคิดเป็น 46.83% ของ GDP เพิ่มขึ้นจากเดือนก่อนหน้า 62,366.22 ล้านบาท ถือว่าเพิ่มจากเดือนที่แล้วขึ้นมาเพียงเล็กน้อย และยังคงต่ำกว่ากรอบความยั่งยืนทางการคลังที่กำหนดไว้ร้อยละ 60 ค่อนข้างมาก  
โดยยอดหนี้สาธารณะดังกล่าว แบ่งเป็น หนี้ของรัฐบาลเพิ่มขึ้น 73,393.51 ล้านบาท ซึ่งการเปลี่ยนแปลงที่สำคัญเกิดจาก การกู้เงินเพื่อชดเชยการขาดดุลงบประมาณ จำนวน 50,859.81 ล้านบาท การออกตั๋วเงินคลังเพื่อบริหารดุลเงินสด จำนวน 15,000 ล้านบาท การกู้เงินเพื่อการลงทุน จำนวน 2,512.04 ล้านบาท ประกอบด้วย การให้กู้ต่อแก่การรถไฟฟ้าขนส่งมวลชนแห่งประเทศไทยและการรถไฟแห่งประเทศไทย 1,624.04 ล้านบาท
สำหรับโครงการรถไฟฟ้าสายสีเขียว สายสีน้ำเงิน สายสีม่วง รถไฟสายสีแดงและโครงการปรับปรุงทางรถไฟที่ไม่ปลอดภัย และการเบิกจ่ายเงินกู้เพื่อใช้ในโครงการฟื้นฟูเศรษฐกิจและพัฒนาโครงสร้างพื้นฐาน (DPL) 888 ล้านบาท ขณะที่การกู้เงินเพื่อปรับโครงสร้างหนี้พันธบัตรรัฐบาลล่วงหน้าที่จะครบกำหนดในวันที่ 22 พฤษภาคม 2558 จำนวน 10,000 ล้านบาท      
ส่วนหนี้ของรัฐวิสาหกิจที่ไม่เป็นสถาบันการเงินมียอดหนี้คงค้างลดลง 4,569.18 ล้านบาท ซึ่งในเดือนกุมภาพันธ์ 2558 มีการเบิกจ่ายเงินกู้เพื่อลงทุนในโครงการสำคัญๆ ได้แก่ โครงการก่อสร้างทางด่วนบูรพาวิถี ของการทางพิเศษแห่งประเทศไทย โครงการก่อสร้างระบบป้องกันอุทกภัย สำหรับนิคมอุตสาหกรรม 6 แห่ง ของการนิคมอุตสาหกรรมแห่งประเทศไทย การเบิกจ่ายเงินกู้เพื่อเป็นค่าหัวรถจักร 20 คัน 20 ตัน ของการรถไฟแห่งประเทศไทย และการเบิกจ่ายเงินกู้จากต่างประเทศเพื่อดำเนินโครงการรถไฟฟ้าสายสีม่วงของการรถไฟขนส่งมวลชนแห่งประเทศไทย
ด้านหนี้รัฐวิสาหกิจที่เป็นสถาบันการเงิน (รัฐบาลค้ำประกัน) มียอดหนี้คงค้างลดลง 5,525.80 ล้านบาท หนี้หน่วยงานอื่นของรัฐมียอดหนี้คงค้างลดลง 932.31 ล้านบาท